Seriegründer og milliardær vil kapre shippingbransjen
Han bygget seg opp i oljå og solgte for hundrevis av millioner. Nå har Rune Freyer skumle planer i flere bransjer.  – Det går ikke en full uke mellom hver gang han kommer diltende in på kontoret mitt med en ny idé.  Rune Freyer bøyer seg over og inspiserer altmuligmann og produktspesialist, Kristoffer Ekeren, sitt arbeid med den røde raketten som er Freyers neste storsatsing. – Jeg pleier å si at jeg kan brukes til alt, men ikke er god til noe, sier Ekren og blir møtt med latter fra sjefen. Delene kommer fra hele verden, men skrus sammen her – i det som en gang var provisoriske brakker – men som nå har blitt Shipshave sine kontorer på Ullandhaug.  Seriegründer og milliardær Freyer satt lenge selv i sjefsstolen til selskapet, men i august i fjor fikk han tidligere Podbike-sjef Åge Højmark med seg som daglig leder. Sammen vil de kapre en nisje i shippingbransjen. – Vi skal være på hvert eneste skip Den røde robotraketten Shipshave har utviklet kan best beskrives som et «linjestyrt glidefly med kost». Dens hovedoppgave er å enkelt og greit å holde skrogene på skipene rene mens de er i trafikk. I dag har selskapet 85 roboter som er i drift ute på de sju hav. På kundelisten står kjente shippingaktører som Odfjell, Torvald Klaveness Gruppen og Stolt-Nielsen.  Siden oppstarten i 2019 har selskapet utelukkende tapt penger. Det til tross for at omsetningen økte med 11 millioner fra 2021 til 2022. Nå er likevel tiden med rød bunnlinje forbi, sier Højmark.  – Fra og med neste år skal vi tjene ordentlige penger. Når 2024 nærmer seg slutten er målet 170 aktive roboter og en dobling av arbeidsstokken. – Ambisjonen er selvsagt at vi med tiden skal være på hvert eneste skip, sier Højmark. Så hvorfor er de ikke på hvert eneste skip enda? Vel, det tar lang tid å snu en skute. Og enda lengre tid å snu hele verdens tankskipsflåte. – Den enkle forklaringen er at det tar tid å implementere noe nytt i en så stor bransje, sier Freyer. 40.000 Teslaer Men er det egentlig så viktig å sørge for at skipene er rene og pene til enhver tid? – Er tilstanden på skroget dårlig, går det med mer drivstoff under overfarten. Det betyr penger tapt for rederne, sier Freyer. Et skrog som jevnlig renskes for groe og slim, møter mindre friksjon til sjøs, noe som igjen kan redusere drivstoffbruken med opptil 22 prosent, ifølge en rapport fra Glofouling Partnerships. Men også utslippene reduseres betraktelig. Højmark presenterer et regnestykke for å illustrere. Med en gjennomsnittlig reduksjon i drivstoff-forbruk på bare 5 prosent, vil dagens roboter bidra til rundt 110.000 tonn mindre Co₂ i atmosfæren hvert år, hevder Højmark. Eller like mye som 40.000 Teslaer kutter av utslipp. Oljekrisen ble øyeåpner Freyer gjorde seg først opp i oljå og solgte i sin tid selskapet Easy Well Solutions til Halliburton for rundt én halv milliard kroner. Siden har han grunnlagt og bygget opp flere nye selskaper. 2014 ble imidlertid et vendepunkt for ham personlig. – Min motivasjon har hele veien vært å finne nye gode løsninger som kan endre bransjen, men i 2014 bestemte jeg meg for at fra nå av skal alt være grønt. Men fortsatt har han et bein i den lukrative oljebransjen som majoritetseier i selskapet Fishbones AS. – Hvilke refleksjoner har du gjort deg rundt denne motsigelsen?  – Jeg har reflektert veldig mye rundt det uten at jeg ønsker å gå i detalj. Men det jeg kan si er at alt det jeg bruker tid og energi på i dag er grønt. Sikter seg inn mot ny bransje I tillegg til Shipshave og Fishbones AS driver også Freyer med vannkraft i Uganda gjennom selskapet Flowpower Norway AS. Og på tampen av fjoråret ble to nye selskaper grunnlagt av seriegründeren. Det ene av dem treffende nok kalt Newstuff AS. En hemmelighetsfull Freyer ønsker ikke å utdype hva dette nye selskapet skal drive med, men sier at det bygger på de samme prinsippene som ligger til grunn for hans andre selskaper. – Det dreier seg om strømning slik som mye av det jeg har drevet med, men nå innen fisk og fangst.
Rune Freyer, tidligere oljegründer og milliardær, har nå fokus på grønne prosjekter. Via selskapet sitt, Shipshave, har han utviklet en robot som holder skrogene på skip rene mens de er i trafikk. Skipshave har 85 roboter i drift, med kjente shippingaktører som kunder. Selskapet har tapt penger siden oppstarten i 2019, men daglig leder Åge Højmark tror de vil tjene penger fra neste år. Hovedfordelen med rene skrog er redusert drivstofforbruk, noe som kan spare opptil 25 prosent drivstoff og redusere CO₂-utslipp betydelig.